L'Eliana signa un conveni amb Metrovalencia i subvencionarà el transport a joves estudiants
05 de Gener de 2016

L'ajuntament de l'Eliana també està treballant per a signar un conveni, en els pròxims mesos, per als jubilats i pensionistes censats en l'Ajuntament. Este col·lectiu podrà viatjar els dotze mesos de l'any per tota la xarxa de Metrovalencia per 91,50 euros.

L'Eliana ha subscrit un acord per al foment del transport públic ferroviari que presta la Generalitat Valenciana entre els estudiants censats en este Ajuntament, amb edats compreses entre 18 i 26 anys que cursen estudis universitaris o de formació professional de grau superior. L'acord suposa que els estudiants puguen obtindre un títol de transport de sis mesos, amb data d'inici i validesa el dia 15 de gener de 2016.

L'abonament transport preveu tres modalitats (1 zona, 2 zones o 3 zones) i tindrà un cost de 177,96€ (1 zona), 222,12€ (2 zones) i 265,14€ (3 zones).

Per als joves que cursen els seus estudis a València (abonament requerit de 3 zones ABC), el preu de l'abonament després de la signatura del conveni suposa un estalvi de 115,86 euros pels sis mesos de validesa respecte a l'abonament mensual. A més, l'Ajuntament de l'Eliana subvencionarà, amb la prèvia aprovació del Ple, a els qui sol·liciten i obtinguen el títol del transport esmentat amb 90 euros als membres d'unitats familiars amb rendes inferiors a 26.208,00 euros i amb 60 euros als membres d'unitats familiars de rendes entre 26.208,00 i 43.680,00. Per tant, l'estalvi pot ser major per als estudiants que reunisquen els requisits de renda anteriorment esmentats, reduint-se el preu de l'abonament de 3 zones fins als 175,14 euros (estalvi de 205,86 euros), en el primer cas de renda, o 205,14 euros (estalvi de 175,86 euros), en el segon cas de renda.

El preu de la targeta física té un cost de 4 euros i les sol·licituds es realitzaran en el Centre Sociocultural de l'Eliana, els dies 7, 8, 11, 12, 13 i 14 de gener, en horari de 9:00 a 13:00 hores. La documentació requerida als estudiants és: fotocòpia del DNI, una fotografia personal (grandària carnet amb el fons blanc), justificació d'haver ingressat el preu de l'abonament escollit en el compte (ES81 3058 7074 6927 2020 0230) i una còpia del resguard de matrícula del curs 2015-2016.

Esta iniciativa s'emmarca dins de les polítiques de medi ambient, transport sostenible i suport a la joventut i la tercera edat de l'equip de govern municipal. L'alcalde de l'Eliana, Salva Torrent, promotor de la signatura del conveni amb Metrovalencia ha defensat “la importància d'este tipus d'acords per a recolzar a dos sectors claus de la nostra població, els joves estudiants i els jubilats i pensionistes, per a reduir la pressió econòmica de les seues famílies, fomentar pràctiques sostenibles i promoure nous hàbits en el transport”.